**Joseph Satriani** , máis coñecido como **Joe Satriani** nado en Westbury o 15 de xullo de 1956 é un guitarrista, compositor e profesor estadounidense que foi nomeado 15 veces aos premios Grammy e vendeu máis de 10 millóns de álbums en todo o mundo.

Colaborou entre outros con Mick Jagger, Deep Purple, Steve Lukather, Yngwie Malmsteen e Brian May. Actualmente é o guitarrista do supergrupo Chickenfoot.

Traxectoria
-----------

### Orixes e inicios na música

Satriani é de orixe italiana (os seus avós paternos eran de Piacenza e Bobbio, os maternos de Bari); nun concerto celebrado en Trezzo sull'Adda, comezou coa frase «Buona sera a tutti, mi chiamo Giuseppe Satriani», confirmando as súas raíces. Comezou a tocar a guitarra despois de escoitar a Jimi Hendrix. En 1978 comezou a impartir clases de guitarra; entre os seus alumnos hai moitos guitarristas que despois se converteron en profesionais famosos como Steve Vai, Kirk Hammett de Metallica, David Bryson de Counting Crows, Larry LaLonde de Primus e Alex Skolnick de Testament.

### Carreira

 Satriani actuando en Aarhus en 2016
O seu primeiro álbum *Not of This Earth* foi lanzado en 1986, nun principio financiado directamente por Satriani e grazas ao seu antigo alumno Steve Vai, publicado con Relativity Records. O éxito chegoulle co segundo disco *Surfing with the Alien*, recibindo o disco de platino e elixido mellor álbum de guitarra do ano. Por eses anos tocou en Italia con profesores de música clásica e rock como Al Di Meola e Luca Accogli.

En 1988 Satriani foi chamado por Mick Jagger para substituír a Jeff Beck como guitarrista na súa primeira xira sen os Rolling Stones. Despois da xira, nese mesmo ano lanza o seu terceiro disco *Dreaming #11* con temas de estudio e temas en *directo,* polo que recibe o disco de ouro e ao ano seguinte realiza *Flying in a Blue Dream* e en 1992 segue o que aínda é o seu disco máis aclamado pola crítica: *The Extremist*.

En 1993 publicou *Time Machine* (disco de estudio e directo). A finais de 1993 a principios de 1995 estivo con Deep Purple para substituír a Ritchie Blackmore que deixara a banda no medio dunha xira; tamén en decembro de 1994 gravou con eles un tema no estudo *Purpendicular Waltz*. A principios de 1995, tras deixar Deep Purple, publicou *Joe Satriani*, un disco cun son máis *blues* e que se desprende dos seus traballos anteriores. En marzo de 1998 Joe Satriani gravou o seu oitavo álbum *Crystal Planet*. No ano 2000 publicouse o álbum *Engines of Creation* con claras influencias da música electrónica. 

Desde 1996 Satriani iniciou o proxecto G3, unha serie de xiras nas que Steve Vai e Eric Johnson actúan con Satriani. Posteriormente xunto con Satriani no proxecto G3 alternan outros virtuosos da guitarra como Yngwie Malmsteen, John Petrucci, Robert Fripp, Paul Gilbert, Steve Morse. O concerto adoita incluír unha primeira parte na que cada guitarrista ofrece as súas propias pezas, seguida dunha *jam* na que os tres dan renda solta ao seu entusiasmo improvisando sobre pezas moi famosas como "Voodoo Child" ou "Smoke On The Water". Durante a súa carreira Satriani tamén colaborou con moitos outros artistas, incluíndo Blue Öyster Cult, Alice Cooper, Stuart Hamm, Pat Martino, Spinal Tap e Ian Gillan.

En 2009 xunto con Chad Smith dos Red Hot Chili Peppers, Sammy Hagar e Michael Anthony de Van Halen fundou o grupo Chickenfoot. A superbanda lanzou o seu álbum debut en Europa o 5 de xuño de 2009 para o selo earMusic. No verán de 2010 entra no estudo para gravar o seu décimo terceiro disco, que sairá en outubro do mesmo ano baixo o título "Black Swans and Wormhole Wizards".

O 20 de febreiro de 2013 cunha mensaxe na súa páxina web oficial anunciou o lanzamento do décimo cuarto álbum, titulado *Unstoppable Momentum*, anticipado o 9 de abril pola canción "A Door Into Summer", publicada en maio.

O 12 de maio de 2015 anunciou o décimo quinto álbum de estudo *Shockwave Supernova*, precedido polo sinxelo do mesmo nome. En 2017 colaborou co músico alemán Marco Minnemann nalgunhas cancións incluídas posteriormente no disco *Borrego*. 

### Guitarras

Satriani usou as súas propias guitarras, a serie Ibanez JS, que se venden en tendas de música de todo o mundo. Tamén colaborou con Vox Music para crear os seus propios *wahs*, *delays*, *overdrive* e distorsións, así como unha colaboración con Marshall Amplification para crear a súa propia cabeza de serie, o JVM410HJS.

Demanda de plaxio
-----------------

En 2008 demandou ao grupo musical británico Coldplay por plaxio, alegando que a canción "Viva La Vida" fora copiada dun tema seu: *"No segundo que eu a ouvín, eu sabía... sentín como se unha daga atravesase o meu corazón. Doeu moito"*, dixo Satriani. *"Ao segundo de ouvila, sabía que era (a miña propria) 'If I Could Fly'".* O cantante de Coldplay asegurou que eles non copiaran a música.. A demanda foi desestimada nun xulgado de primeira instancia en California, pero Satriani e o grupo acadaron un acordo extraxudicial.

Vida privada
------------

 Joe Satriani con Stuart Hamm en 2008
Satriani é católico e casado con Rubina Satriani.

Discografía
-----------

### Como solista

Álbum de estudio
* 1986 – *Not of This Earth*
* 1987 – *Surfing with the Alien*
* 1989 – *Flying in a Blue Dream*
* 1992 – *The Extremist*
* 1993 – *Time Machine*
* 1995 – *Joe Satriani*
* 1998 – *Crystal Planet*
* 2000 – *Engines of Creation*
* 2002 – *Strange Beautiful Music*
* 2004 – *Is There Love in Space?*
* 2006 – *Super Colossal*
* 2008 – *Professor Satchafunkilus and the Musterion of Rock*
* 2010 – *Black Swans and Wormhole Wizards*
* 2013 – *Unstoppable Momentum*
* 2015 – *Shockwave Supernova*
* 2018 – *What Happens Next*
* 2020 – *Shapeshifting*
* 2022 – *The Elephants of Mars*

Álbums en directo
* 2001 – *Live in San Francisco*
* 2006 – *Satriani Live!*
* 2010 – *Live in Paris: I Just Wanna Rock*
* 2012 – *Satchurated: Live in Montreal*

Coleccións
* 1993 – *The Beautiful Guitar*
* 2003 – *The Electric Joe Satriani: An Anthology*
* 2005 – *One Big Rush: The Genius of Joe Satriani*
* 2008 – *Joe Satriani Original Album Classics*

*Extended play* (contidos adicionais)
* 1984 – *Joe Satriani*
* 1988 – *Dreaming #11*
* 2000 – *Additional Creations*

### Con G3

* 1996 – *G3: Live in Concert* – Joe Satriani, Steve Vai, Eric Johnson
* 2003 – *G3: Rockin' in the Free World* – Joe Satriani, Steve Vai, Yngwie Malmsteen
* 2005 – *G3: Live in Tokyo* – Joe Satriani, Steve Vai, John Petrucci

### Con Chickenfoot

* 2009 - *Chickenfoot*
* 2011 - *Chickenfoot III*

### Con outros artistas

* 1989 - Stuart Hamm - *Radio Free Albemuth* (guitarra rítmica e solista)
* 1992 - Spinal Tap - *Break like the Wind* (guitarra principal en *Break like the Wind* )
* 2004 - Jordan Rudess - *Rhythm of Time* (guitarra principal nas cancións "Screaming Head *e* Insectsamongus *)*
* 2006 - Ian Gillan - *Gillan's Inn* (guitarra principal en *Unchain Your Brain* )
* 2007 - Dream Theater - *Systematic Chaos* (narrador en *Repentance* )
* 2007 - John 5 - *The Devil Knows My Name* (guitarra principal en *The Werewolf of Westeria* )
* 2010 - Tarja - *What Lies Beneath* (guitarra en *Falling Awake* )
* 2018 - Metal Allegiance - *Volume II: Power Drunk Majesty* (guitarra principal en *Power Drunk Majesty (Parte II)* )
* 2020 - Ayreon - *Transitus* (guitarra solista)
* 2021 - The Beast of Nod - *Multiversal* (guitarra principal en *Call of the Squirrel* )

Filmografía
-----------

* 2012 - *Satchurated: Live in Montreal*

Notas
-----

1. ↑  s.r.l, Rockol com. "√ Joe Satriani a Rockol: ‘A 52 anni inizio con una nuova band’". *Rockol* (en italiano). Consultado o 2022-07-03.
2. ↑  Munropublished, Scott (2017-06-26). "Marco Minnemann announces new album Borrego". *loudersound* (en inglés). Consultado o 2022-07-03.
3. ↑  "Joe Satriani: músico comenta suposto plágio do Coldplay". *whiplash.net* (en portugués). Consultado o 2022-07-03.
4. ↑  "Coldplay's 'Viva La Vida' and Joe Satriani". Consultado o 2022-07-03.
5. ↑  "Joe Satriani v. Christopher Martin et al". *Justia Dockets & Filings* (en inglés). Consultado o 2022-07-03.
6. ↑  Fontana, J. J. (2009-09-18). "Coldplay y Satriani llegan a un acuerdo económico por la acusación de plagio". *rockandrollarmy.com/magazine* (en castelán). Consultado o 2022-07-03.
7. ↑  "Coldplay y Joe Satriani llegan a un acuerdo". *jenesaispop.com* (en castelán). 2009-09-16. Consultado o 2022-07-03.

Véxase tamén
------------

### Bibliografía

* Gianluca Verrengia, Massimo Mingardi (2002) *Joe Satriani, il sogno della chitarra totale*. ISBN 978-8835952152.

|  |  |
| --- | --- |
|  | A Galipedia ten un portal sobre: ***Música*** |

|  |  |
| --- | --- |
|  | Wikimedia Commons ten máis contidos multimedia na categoría:  ***Joe Satriani Modificar a ligazón no Wikidata*** |

### Ligazóns externas

* Joe Satriani - Canle oficial en YouTube